ട്രാന്സ്ജെന്ഡറുകള്ക്ക് സംവരണം: ഒബിസി പട്ടികയില് ഉള്പ്പെടുത്താന് കേന്ദ്രസര്ക്കാര് ന്യൂഡല്ഹി: ട്രാന്സ്ജെന്ഡറുകളെ ഒബിസി പട്ടികയില് ഉള്പ്പെടുത്താന് കേന്ദ്രസര്ക്കാര് നടപടി തുടങ്ങി. ഇതിലൂടെ തൊഴിലിനും വിദ്യാഭ്യാസത്തിനും ആനുകൂല്യം ലഭിക്കും. കേന്ദ്രസര്ക്കാരിന്റെ ഒബിസി പട്ടികയിലാണ് ഇവരെ ഉള്പ്പെടുത്തുന്നത്. സമൂഹിക നീതി മന്ത്രാലയം ഇതുസംബന്ധിച്ച റിപ്പോര്ട്ട് തയ്യാറാക്കി. ട്രാന്സ് സമൂഹത്തിന്റെ ശാക്തീകരണത്തിന്റേയും അവരെ മുഖ്യധാരയിലേക്ക് കൊണ്ടുവരുന്നതിന്റേയും ഭാഗമായാണ് ഈ നീക്കം. നിലവില് ജാതിയുടെ അടിസ്ഥാനത്തിനാണ് ഒബിസി പട്ടിക നിര്ണ്ണയിക്കുന്നത്. അതിനൊടൊപ്പം തന്നെ സാമൂഹിക, സാമ്ബത്തിക മുന്നോക്കാവസ്ഥയുമാണ് ഇതിന് മാനദണ്ഡം. ആദ്യമായിട്ടാണ് ലിംഗപരമായിട്ടുള്ള മാനദണ്ഡം കണക്കിലെടുത്ത് സംവരണം ഏര്പ്പെടുത്തുന്നത്. അതേസമയം സംവരണത്തിന്റെ നിയമപ്രക്രിയ വളരെ ദൈര്ഘ്യമേറിയതാണെന്ന് കേന്ദ്രസര്ക്കാരുമായി ബന്ധപ്പെട്ട വൃത്തങ്ങള് അറിയിച്ചു. സാമൂഹിക നീതി, ശാക്തീകരണ മന്ത്രാലയം ഒരു വര്ഷം നീണ്ടുനിന്ന പ്രീലെജിസ്ലേറ്റീവ് നടപടികള്ക്ക് പിന്നാലെയാണ് ഇത്തരം ഒരു ശുപാര്ശ കേന്ദ്രത്തിന് മുന്നില് വച്ചത്. വിവിധ മന്ത്രാലയങ്ങള്, ദേശീയ പിന്നാക്ക ജാതി കമ്മീഷന് എന്നിവയുമായുള്പ്പെടെ വിശദമായ ചര്ച്ചകള്ക്ക് ശേഷമാണ് നിര്ദ്ദേശം. വരുന്ന പാര്ലമെന്റ് സമ്മേളനത്തില് നിയമഭേദഗതി അവതരിപ്പിക്കാനാണ് കേന്ദ്രസര്ക്കാരിന്റെ തീരുമാനം. നാഷണല് ലീഗല് സര്വീസസ് അതോറിറ്റി യൂണിയന് ഓഫ് ഇന്ത്യ കേസിലെ സുപ്രധാനമായ സുപ്രീം കോടതി വിധിയുടെ അടിസ്ഥാനത്തിലായിരുന്നു വിഷയം സജീവമായി പരിഗണയ്ക്കെത്തിയത്. ട്രാന്സ്ജെന്ഡര് വിഭാഗത്തില് പെടുന്നവരെ മൂന്നാം ലിംഗക്കാര് ആയി സുപ്രീം കോടതി അംഗീകരിച്ചിരുന്നു. ഇവര്ക്ക് സാമൂഹികമായും സാമ്ബത്തികമായും പിന്നോക്കം നില്ക്കുന്നവര് ആയി പരിഗണിക്കണമെന്നും വിദ്യാഭ്യാസ സ്ഥാപനങ്ങളിലും പൊതു നിയമനങ്ങളിലും സംവരണ ആനുകൂല്യങ്ങള് നീട്ടണമെന്നുമായിരുന്നു വിധിയിലെ നിര്േദ്ദശം.